ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο στον τομέα της νεολαίας (2004-2006)

2003/0113 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο στον τομέα της νεολαίας (2004-2006)

1. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (έγγραφο COM(2003) 272 τελικό - 2003/0113(COD): // 3.6.2003

Ημερομηνία γνωμοδότησης της Ευρωπαϊκήω Οικονομικής και Κοινωνικής Επιτροπής: // 24.9.2003

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 6.11.2003

Ημερομηνία της πολιτικής συμφωνίας στο Συμβούλιο // 24.11.2003

Ημερομηνία έκδοσης της κοινής θέσης: // 22.12.2003

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Βάσει του άρθρου 149, η πρόταση επιδιώκει την προώθηση της ενεργού συμμετοχής των νέων στην άσκηση της ιδιότητας του πολίτη μέσω της κοινωνίας των πολιτών. Το πρόγραμμα θα υποστηρίζει τις μόνιμες δραστηριότητες του προγράμματος εργασίας των οργανισμών που δραστηριοποιούνται σε ευρωπαϊκό επίπεδο στον τομέα της νεολαίας. Οι εν λόγω δραστηριότητες πρέπει να συμβάλουν στην ανάπτυξη κοινοτικών ενεργειών στον τομέα της νεολαίας. Επίσης, το πρόγραμμα θα υποστηρίζει τις μόνιμες δραστηριότητες του προγράμματος του Ευρωπαϊκού Φόρουμ Νεολαίας, οι οποίες συνίστανται στην εκπροσώπηση και στο συντονισμό μη κυβερνητικών οργανώσεων νέων και στη διαβίβαση πληροφοριών που αφορούν τη νεολαία στα ευρωπαϊκά θεσμικά όργανα.

Για αρκετά χρόνια παρεχόταν υποστήριξη σε οργανισμούς που δραστηριοποιούνται σε ευρωπαϊκό επίπεδο στον τομέα της νεολαίας, δυνάμει γραμμών που ανήκουν στο μέρος Α του προϋπολογισμού (η γραμμή Α-3023 συγχρηματοδοτεί τις δαπάνες λειτουργίας του Φόρουμ «Νεολαία της Ευρωπαϊκής Ένωσης». η γραμμή Α-3029 υποστηρίζει τις διεθνείς μη κυβερνητικές οργανώσεις νέων). Η έκδοση ενός νέου δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (κανονισμός (ΕΚ, Ευρατόμ) αριθ. 1607/2002 του Συμβουλίου, της 25ης Ιουνίου 2002) και η απόφαση να βασιστεί η δομή του προϋπολογισμού της Επιτροπής στην προσέγγιση ΠΒΔ (προϋπολογισμός με βάση τη δραστηριότητα) προϋποθέτουν την καθιέρωση βασικών ενεργειών για ένα σύνολο επιδοτήσεων που χρηματοδοτούνται με βάση πιστώσεις που καθορίζονται στο μέρος Α (διοικητικές πιστώσεις) του τμήματος του προϋπολογισμού της Επιτροπής.

Στόχος αυτού του σχεδίου απόφασης είναι συνεπώς να θεσπίσει βασική πράξη για τη χορήγηση επιδοτήσεων λειτουργίας σε οργανισμούς που δραστηριοποιούνται σε ευρωπαϊκό επίπεδο στον τομέα της νεολαίας, για περίοδο τριών ετών (2004/2006), έως ότου τεθεί σε ισχύ το νέο πρόγραμμα «Νεολαία», στις αρχές του 2007. Στο νέο πρόγραμμα, η συμμετοχή των νέων θα αποτελεί βασική προτεραιότητα και η υποστήριξη μη κυβερνητικών οργανώσεων νέων είναι σαφώς ένα σημαντικό μέρος της προτεραιότητας αυτής.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1. Εξέταση των τροπολογιών που πρότεινε το Ευρωπαϊκό Κοινοβούλιο σε πρώτη ανάγνωση:

3.1.1. Τροπολογίες που έγιναν δεκτές από την Επιτροπή πλήρως ή κατ' ουσίαν και ενσωματώθηκαν στην κοινή θέση:

- Η τροπολογία 1 - αιτιολογική σκέψη 2, εξηγεί λεπτομερώς πώς συμβάλλουν οι μη κυβερνητικές οργανώσεις νέων στην αντιμετώπιση των προκλήσεων στις οποίες αναφέρεται η δήλωση του Λάκεν.

- Η τροπολογία 2 - αιτιολογική σκέψη 3, περιλαμβάνει αναφορά στην έκθεση του Ευρωπαϊκού Κοινοβουλίου σχετικά με το Λευκό Βιβλίο «Μια νέα πνοή για την ευρωπαϊκή νεολαία».

- Η τροπολογία 3 - αιτιολογική σκέψη 4, προσθέτει μια αναφορά στο Λευκό Βιβλίο για την ευρωπαϊκή διακυβέρνηση.

- Η τροπολογία 5 - αιτιολογική σκέψη 6, προσθέτει μια αναφορά στον αντιπροσωπευτικό ρόλο του Ευρωπαϊκού Φόρουμ Νεολαίας έναντι των διεθνών οργανισμών και εισάγει την ιδέα ότι οι κυβερνητικές οργανώσεις νέων προσφέρουν στους νέους εξωθεσμικές δυνατότητες μόρφωσης και πληροφόρησης και αποτελούν δίκτυα οργανώσεων κοινής ωφέλειας που λειτουργούν σε ευρωπαϊκό επίπεδο.

- Η τροπολογία 7 - άρθρο 1 παράγραφος 2, συμπληρώνει την περιγραφή των αναμενόμενων στόχων των δραστηριοτήτων των μη κυβερνητικών οργανώσεων νέων.

- Η τροπολογία 9 - άρθρο 3 παράγραφος 2, αντικαθιστά την πρόταση «Οι ενέργειες του παρόντος προγράμματος μπορούν να είναι ανοιχτές στη συμμετοχή», με την πρόταση «Η συμμετοχή στο παρόν πρόγραμμα».

- Η τροπολογία 10 - άρθρο 4, περιορίζει τους αιτούντες χορήγηση επιδότησης λειτουργίας μέσω πρόσκλησης υποβολής προτάσεων σε διεθνείς μη κυβερνητικές οργανώσεις που επιδιώκουν στόχο γενικού ευρωπαϊκού ενδιαφέροντος στον τομέα της νεότητας.

- Η τροπολογία 12 (παράρτημα), προσθέτει λεπτομέρειες σχετικά με τις δραστηριότητες των μη κυβερνητικών οργανώσεων νέων.

- Η τροπολογία 13 (παράρτημα), παρέχει ακριβέστερη περιγραφή του έργου του Ευρωπαϊκού Φόρουμ Νεολαίας.

- Η τροπολογία 16, εισάγει την υποχρέωση για την Επιτροπή να παρέχει στους αιτούντες τη δυνατότητα διόρθωσης τυπικών λαθών εντός συγκεκριμένης προθεσμίας μετά την υποβολή της αίτησης.

- Η τροπολογία 17, εισάγει το καθήκον για την Επιτροπή να ενημερώνει τακτικά το Ευρωπαϊκό Κοινοβούλιο σχετικά με την εκτέλεση του προγράμματος.

- Η τροπολογία 20, εισάγει την υποχρέωση για τους δικαιούχους επιδοτήσεων λειτουργίας, να προβάλλουν σε περίοπτη θέση αναφορές στις επιδοτήσεις της ΕΕ: π.χ. στην ιστοσελίδα, στην ετήσια έκθεσή, κτλ.

3.1.2. Τροπολογίες που έγιναν δεκτές από την Επιτροπή πλήρως, εν μέρει ή ως προς το πνεύμα και δεν ενσωματώθηκαν στην κοινή θέση: 5 μέρος 3, 11, 14, 18 και 19.

Καθώς έχει ήδη επιτευχθεί συμφωνία από τα τρία θεσμικά όργανα σχετικά με τον προϋπολογισμό (13 εκατομμύρια ευρώ) στη συνεδρίαση συνδιαλλαγής της 24ης Νοεμβρίου 2003 και έχει συμπεριληφθεί στην κοινή θέση, η τροπολογία 11 είναι πλέον άνευ αντικειμένου.

Τροπολογία 5 μέρος 3 που θεωρεί τις δραστηριότητες των μη κυβερνητικών οργανώσεων νέων ως θέματα κοινού ευρωπαϊκού ενδιαφέροντος και πρέπει για το λόγο αυτό να εξαιρεθούν από την εφαρμογή της αρχής της βαθμιαίας μείωσης της επιδότησης.

Τροπολογία 14 που αυξάνει τον προϋπολογισμό του Ευρωπαϊκού Φόρουμ Νεολαίας.

Οι τροπολογίες 18 και 19, καθώς και η τροπολογία 5 μέρος 3, σχετικά με την παρέκκλιση από την αρχή της βαθμιαίας μείωσης, έγιναν δεκτές ως προς το πνεύμα. Η τριμερής συζήτηση της 13ης Νοεμβρίου 2003 επιβεβαίωσε την ανάγκη διατήρησης της αρχής της βαθμιαίας μείωσης σύμφωνα με το Δημοσιονομικό Κανονισμό.

3.2. Κοινή θέση του Συμβουλίου

Το κείμενο της κοινής θέσης μπορεί να γίνει δεκτό από την Επιτροπή εφόσον διατηρεί σε γενικές γραμμές τα ουσιαστικά στοιχεία της αρχικής πρότασης της Επιτροπής και λαμβάνει υπόψη σε μεγάλο βαθμό τις τροπολογίες που πρότεινε το Ευρωπαϊκό Κοινοβούλιο και έγιναν δεκτές από την Επιτροπή.

Προσθήκες του Συμβουλίου στο κείμενο, οι οποίες ενσωματώνονται στην κοινή θέση του Συμβουλίου:

- στο άρθρο 7, η αναγκαιότητα να ενημερώνεται το Συμβούλιο (παράλληλα με το Ευρωπαϊκό Κοινοβούλιο όπως αναφέρεται και στην τροπολογία 17 του ΕΚ) σχετικά με την εκτέλεση του προγράμματος

- στο παράρτημα σημείο 2.1.1, αναφορά στην ευρύτερη δυνατή εκπροσώπηση οργανώσεων από το Ευρωπαϊκό Φόρουμ Νεολαίας

- προστίθεται η δυνατότητα αποδοχής της συγχρηματοδότησης που παρέχεται "εν όλω" σε είδος από τις οργανώσεις (σημεία 2.1.3. και 2.2.3 στο παράρτημα)

- ορισμένες λέξεις και εκφράσεις για τη διασαφήνιση του κειμένου.

Η Επιτροπή δέχεται αυτές τις τροποποιήσεις και προσθήκες στην κοινή θέση εφόσον βελτιώνουν και διασαφηνίζουν την αρχική πρόταση.

4. ΣΥΜΠΕΡΑΣΜΑ

Η Επιτροπή θεωρεί ότι το κείμενο της κοινής θέσης αποτελεί καλή βάση για απόφαση του Ευρωπαϊκού Κοινοβουλίου και του Συμβουλίου.

Ωστόσο, με βάση τη συμφωνία που επιτεύχθηκε κατά τη διάρκεια της συνεδρίασης συνεννόησης για τον προϋπολογισμό στις 24 Νοεμβρίου, στη βασική πράξη πρέπει να προστεθούν μεταβατικές διατάξεις που καλύπτουν την περίοδο πριν από την έγκριση της νομικής βάσης, ως εξής:

«Για τις επιδοτήσεις που χορηγούνται το 2004, η περίοδος επιλεξιμότητας των δαπανών μπορεί να ξεκινήσει την 1η Ιανουαρίου 2004, υπό τον όρο ότι οι εν λόγω δαπάνες δεν είναι προγενέστερες από την ημερομηνία κατάθεσης της αίτησης χορήγησης επιδότησης ούτε από την έναρξη του οικονομικού έτους του δικαιούχου.

Παρέχεται δυνατότητα παρέκκλισης, το 2004, από την υποχρέωση να έχει υπογραφεί η συμφωνία επιδότησης εντός των πρώτων τεσσάρων μηνών από την έναρξη του οικονομικού έτους του δικαιούχου, σύμφωνα με το άρθρο 112 παράγραφος 2 του κανονισμού 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, για τους δικαιούχους των οποίων το οικονομικό έτος αρχίζει πριν από την 1 Μαρτίου. Σε αυτήν την περίπτωση οι συμφωνίες επιδότησης πρέπει να έχουν υπογραφεί το αργότερο μέχρι τις 30 Ιουνίου 2004.»